Iуэхум фIыуэ хэзыщIыкI IэщIагъэлI гуп
Медицинэм и лэжьа-кIуэм и махуэм хуэгъэпса пшыхь иджыблагъэ щекIуэкIащ Аруан районым ЩэнхабзэмкIэ и унэми. Аруан, Лэскэн щIыналъэхэм узыншагъэр хъумэнымкIэ я IэнатIэхэм пэрытхэр щагъэлъапIэ махуэшхуэр къызэIуихащ КъБР-м Узыншагъэр хъумэнымкIэ и министерствэм и хирург нэхъыщхьэ, медицинэ щIэныгъэхэм я кандидат, Нарткъалэ дэт, районхэм зэдай сымаджэщым и дохутыр нэхъыщхьэ Къэлэбатэ Рустам.
Куэшей Азэмэт и хъуэхъу — ЗэфIэкI хъарзынэхэр фиIэу, дэтхэнэми жэуаплыныгъэр нэсу зыхэфщIэу лэжьыгъэр ивохьэкIри, фи Iэзагъэм хэвгъахъуэу, фи фIыщIэр мыкIуэду, фефIакIуэу адэкIи IэнатIэм фыпэрытыну си гуапэщ, — захуигъэзащ абы и лэжьэгъухэм.
КъБР-м Узыншагъэр хъумэнымкIэ и министерствэм сабийхэм медицинэ дэIэпыкъуныгъэ къахузэгъэпэщынымкIэ и къуда-мэм и унафэщI Щоджэн Юлие жиIащ Нарткъалэ дэт сымаджэщым зыпэрыт Iуэхум фIыуэ хэзыщIыкI IэщIагъэлI гуп зэрыщылажьэр, абыхэм я ехъулIэныгъэхэм республикэр зэрыригушхуэр. Апхуэдэу абы къыхигъэщащ республикэм и район сымаджэщхэм ящыщу иджырей Iэмэпсымэхэмрэ IэзэкIэ IэмалыщIэхэмрэ къагъэсэбэпу фIагъышхуэ зиIэ медицинэ дэIэпыкъуныгъэ щыхуащIэр мы IуэхущIапIэм и закъуэу зэрыщытыр икIи адэкIи я зэфIэкIым хагъэхъуэну зэрыщыгугъыр.
Медицинэм и лэжьакIуэхэм я махуэшхуэмкIэ ехъуэхъуну зэIущIэм къахуеблэгъат Аруан район администрацэм и Iэтащхьэ Куэшей Азэмэт, «Урысей зэкъуэт» политикэ партым Аруан щIыналъэм щиIэ къудамэм и гъэзэщIакIуэ комитетым и унафэщI Бэрэгъун Арсен, Лэскэн район администрацэм и тхьэмадэм и къуэдзэ АфIэунэ Мухьэдин, Нарткъалэ и щIыпIэ администрацэм и унафэщI Батий Исмэхьил сымэ.
Узыншагъэр хъумэнымкIэ IэнатIэм и лэжьакIуэ нэхъыфIхэр IуэхущIапIэ зэмылIэужьыгъуэхэм къабгъэдэкI щIыхь, фIыщIэ тхылъхэмкIэ ягъэпэжащ.
Пшыхьым ягу къыщагъэкIыжащ районым узыншагъэр хъумэнымкIэ и IэнатIэм и ветеранхэр. Абыхэм ятеухуауэ зэхагъэува видеонэтын кIэщIым къыщыгъэлъэгъуэжат 1943 гъэм Дохъушыкъуей жылагъуэм и цIыхухэм хуащIэу щыта медицинэ Iуэхутхьэбзэхэр зыхуэдар, а лъэхъэнэм щыщIэдзауэ нобэр къыздэсым IэнатIэм зэрызиужьар, сымаджэщым и дохутыр нэхъыщхьэу щытахэм ятеухуа хъыбар кIэщIхэр.
Медицинэм и лэжьакIуэхэм я нэгу зрагъэужьащ «Нартхасэ», «Нарт шыр», «Дыгъэ шыр», «Вдохновение», «Фантазия» ансамблхэм, уэрэджыIакIуэхэу Щоджэн Валерэ, Нэдгэгъу Альберт, Налетовэ Дианэ, Мэкъуауэ Фарузэ сымэ.
Дудей Заремэ.
